Wadanda suka zargi Rarara ba su taimaki mawaqan APC ba – Murta
By Hussaini Isah, Jos | Publish Date: Jun 22 2018 2:00AMMurtala Abdullahi Mamsa Jos shi ne shugaban qungiyar mawaqan jam’iyyar APC []ANMPO] reshen jihar Filato kuma sabon mataimakin shugaban wannan qungiya na qasa. A wannan tattaunawa da ya yi da wakilinmu kan zargin da aka yiwa fitattacen mawaqin nan, Dauda Kahutu Rarara cewa ya ci kudin qungiyar mawaqan jam’iyyar APC []ANMPO]. Ya bayyana cewa wadanda suka yi wannan zargi basu taimaki mawaqan jam’iyyar APC. Ga yadda tattaunawar ta kasance:
Murtala Abdullahi Mamsa
Aminiya: Mene ne maqasudin kiran wannan taron ’yan jarida?
Murtala Mamsa; Makasudin kiran wannan taron ’yan jarida shi ne kan abubuwan da suke faruwa a qungiyarmu ta mawaqan jam’iyyar APC ta arewa [ANMPO]. Wanda ya kai har ana yunqurin saka wasu mutane masu mutumci a cikin wannan dambarwa da take faruwa.
Dalilin da yasa na fadi haka shi ne ana ta cece kuce kan cewa wai shugaban kwamitin amintattu na wannan qungiya ta mawaqan jam’iyyar APC ta arewa [ANMPO] Dauda Kahutu Rarara ya ci wasu kudade, wasu suna cewa naira miliyan 60 wasu suna cewa naira miliyan 100, wasu kuma suna cewa naira miliyan 180. Ina son na sanar da duniya cewa wannan magana ba gaskiya bace.
Kuma tsakani da Allah Dauda Kahutu Rarara masoyinmu ne, domin idan aka cire gwamnan Jihar Kaduna Malam Ahmed El-Rufa’i mawaqan jam’iyyar APC ba su da uban da ya wuce Rarara. Domin tun bayan da aka kafa wannan gwamnati, babu wanda ya taba kiran ’yan wannan qungiya ya taimaka masu kan irin gudunmawar da suka baiwa wannan gwamnati.
Gwamnan Jihar Kaduna Malam Nasiru El-Rufa’i ya yi nasa iyakar qoqarin. Amma baya ga shi tun da aka gama yaqin neman zabe a qasar nan, babu wanda ya sake kiran mawaqan jam’iyyar APC.
Amma daukakar da Dauda Kahutu Rarara ya samu ta sanya ya bi kowace jiha ya ce a kawo mawaqan da suka baiwa tafiyar wannan gwamnati gudunmawa. Aka hada wata qungiya wadda daga kafa wannan qungiya, zuwa yanzu mawaqa sun sami amfani qwarai da gaske.
A tafiyar wannan qungiya mun ga Gwamnan Jihar Kaduna Malam Nasiru El-Rufa’i mun ga Gwamnan Jihar Katsina, mun ga Gwamnan Jihar Zamfara mun ga Gwamnan Jihar Adamawa.
Abin da ya faru kan wannan dambarwa ba a yi wa Gwamnan Jihar Zamfara adalci ba. A ce wai gwamna ya dauki kudi naira miliyan 100, ya bai wa wani mawaqi. Akwai kuskure a wannan magana.
Da mu aka tafi wajen Gwamnan Jihar Zamfara muka zauna da shi Rarara Kahutu ya miqe ya koka masa cewa ya kamata a taimaki mawaqan jam’iyyar APC.
An yi wannan magana ana qoqari ana bin maganar. Yanzu kuma an zo an fito da wani irin abu na son rai, damuwar kowa ita ce maganar kudin da aka ce za a bayar. Kowa ya kira Dauda Rarara sai maganar kudi. Kuma sai ya zamanto shi Rarara Kahutu shi mutum ne mai yawan harkoki a gabansa.
Ana cikin haka sai shugaban wannan qungiya na qasa Alhaji Aliyu Ningi da Ibrahim Yala suka ce ayi bincike don a san ina ne wadannan kudade suka shiga.
Ba ayi bincike ba kamar yadda aka ce za a yi, sai kawai muka ji a kafafon watsa labarai shi shugaban wannan qungiya Haruna Aliyu Ningi yana cewa maganar kudi ta fito.
Kuma da aka fito da wannan magana kowa sai zagi da wanda ya kai, da wanda bai kai ba. Ana zagin gwamna alhalin bai san wannan abu ba.Mutumin nan bai bada kudin nan ba.
Shi ma Dauda Rarara da ya zo da abin alherin nan na kafa wannan qungiya, sai ya zamana ana zaginsa da cin mutumcinsa. Alhalin masu wannan zargi basu da hujja kan wannan zargi da suke yi.
Don haka muka kira wannan taron ’yan jarida domin Dauda Kahutu Rarara ba zai yi magana ba. Idan aka ji Rarara ya yi magana abu biyu ne zasu sanya shi ya yi Magana, wanda ya bashi kudi ya fito ya yi magana cewa ya bashi kudin, sai Dauda Rarara ya fito ya yi magana ya kare kansa ko kuma idan ana son Rarara ya yi magana a taba shugaban qasa Buhari. Tun da aka fara wannan magana yau sama da mako biyu ke nan bai ce komai ba. Amma a ’yan kwanakin nan da ’yan majalisa suka ce zasu tsige Buhari nan take ya fitar da waqa kan wannan batu.
Kuma kamar Abubakar Sani mun san cewa shi dan kwankwasiya ne kuma dakatar da shugaban qungiyar mawaqan jam’iyyar APC Alhaji Haruna Ningi bashi da nasaba da maganar ya yi magana da ’yan jarida kan wannan zargi da ake yiwa Rarara.
A bayanin da majalisar qoli ta wannan qungiya tayi mana shi ne yana takara a wata jam’iyya ba jam’iyyar APC ba.
Kamar shi Alhaji Ibrahim Yala akwai hotunansa da suka yi ta yawo a dandalin yanar gizo sanye da jar hula a ’yan kwanakin nan, sakamakon wannan dambarwa. Kaga wannan yana nuna cewa sun dauki matsaya kan wannan al’amari.
Don haka ina son duniya ta sani cewa gwamnan jihar Zamfara Abdul’azeez Yari bai baiwa Rarara wadannan kudade ba. Don haka wadanda suka fito da wannan magana basu taimakemu ba basu taimaki mawaqan APC ba. Domin yanzu sun sa ana zagin gwamna, yanzu sakamakon faruwar wannan al’amari babu gwamnan da zai yarda ya ganmu, kada shima ace ya bamu miliyan 100.
Aminiya: To maye zaka ce kan yunkurin da Abubakar Sani yake yi na kai Rarara kotu kan wannan al’amari?
Murtala Mamsa: Ai Abubakar Sani bai san kotu bane, domin idan ya je koyu qarar wa zai yi?. Zai yi qarar qungiyar mawaqan jam’iyyar ta APC ne ko zai yi qarar gwamna ne ko kuma zai yi qarar Dauda Rarara ne?
Shi baya cikin qungiyar nan, shi yana cikin kwankwasiya ne, a kullum zagin shugaban qasa Buhari yake yi. Wannan qungiya kuma ta Buhari ce, saboda haka baya cikinmu.
A wannan qungiya ta mawaqan APC akwai ’yan PDP da suke son wargaza wannan qungiya, saboda sun lura Buhari zalla muke yi. Don haka akwai baragwurbi a cikinmu wanda su damursu ya ya za ayi a taba mutumcin shugaban qasa.
Shi kuma Dauda Rarara ba zai yarda da wannan ba, haka muma ba zamu yarda da wannan ba.
Aminiya: To, a nan wadanne shirye shirye kuke yi, don magance wannan baraka da ta kunno kai a wannan qungiya.
Murtala Mamsa: Mu ba mu da wata baraka a qungiyarmu ta mawaqan jam’iyyar APC, don haka babu wani shiri da muke yi.